Reidar Almås

Reidar Almås (født 1943) er norsk sosiolog og forsker med bygdesosiologi og regionalpolitikk som sine spesialområder. Han ble utnevnt som professor II i anvendt sosiologi ved Institutt for sosiologi og statsvitskap, Universitetet i Trondheim i 1986. I 2001 ble han ansatt som professor i bygdesosiologi og regionalpolitikk ved samme institutt, nå NTNU. I 1982 etablerte han Norsk senter for Bygdeforskning og var daglig leder fra starten til 2007, med unntak av kortere forskningsopphold i utlandet. Han har utgitt en rekke bøker innen sitt fagområde. 

Som forsker har Almås vært spesielt opptatt av landbruk og bygder i fortid, nåtid og framtid - i Norge og internasjonalt. Han har hatt flere forskningsopphold i utlandet. Han også vært en aktiv formidler av sitt fag utenfor sitt fagmiljø, både gjennom kronikker, foredrag og debatter. 

Almås tok cand.mag. ved Universitetet i Trondheim (1968), hovedfag ved Universitetet i Bergen (1973) og en doktorgrad ved Universitetet i Trondheim (1980). Avhandlingen var om samdrift og hadde tittelen Nye organisasjonsformer i jordbruket.

Forskning 
Almås har forsket på tema som arbeidsulykker og yrkeslitasje i landbruket, samdrift, arbeidsinnvandring til det norske landbruket, offentlig dialog om genmodifisert mat og landbrukspolitikk og klimakrise.  

Han har også hatt forskningopphold i utlandet og var gjesteforsker ved Universitetet i Hohenheim (1976–1977), University of California, Santa Cruz (1987–1988) og École des hautes études en sciences sociales (1994–1995). I tillegg var han gjesteprofessor ved Queensland University i Brisbane i Australia (2007–2008). 

Han har utgitt bøker som Norsk jordbruk – det nye hamskiftet (1977), Bygdesosiologi (1985), Arbeidsmiljøet i landbruket (1993), Bygdeutvikling (1995), Norges landbrukshistorie Bind IV (2002), Den nye bygda (2008) og Norsk matmakt i endring (2015) (medforfatter sammen med Hilde Bjørkhaug og Jostein Vik), Omstart (2016), Klimasmart landbruk (2018), Distriktsopprør (2020) (sammen med Eirik Magnus Fuglestad og Kva skjer i Bygde-Norge (2023).

Annet 
Sommeren 1975 bidro Almås til den såkalte Hitraaksjonen, der småbønder på trøndelagskysten gikk sammen om en skattenekt-aksjon i protest mot regjeringens landbrukspolitikk. Han ble på denne tiden feilaktig beskyldt for å være medlem i AKP(m-l), noe han ble først senere. 

I 2001 deltok han i den tre-delte NRK-dokumentaren Norgebygda.

I 1998-2001 var han med i styringsgruppa i Verdikommisjonen. 

I 2008-2012 var han president i den internasjonale bygdesosiologiorganisasjonen, International Rural Sociology Association (IRSA). 

I 2011 ble han utnevnt til ridder av 1. klasse av St. Olavs Orden for sin innsats innen bygdesosiologi.

Bibliografi 
 Norsk jordbruk: Det nye hamskiftet, Gyldendal, 1977
 Hitra-aksjonen: Småbønder i skattestreik, Oktober forlag, 1978
 Nye organisasjonsformer i jordbruket : ein sosiologisk og landbrukspolitisk analyse av fellesbeite og samdrift, Universitetsforlaget, 1980
 Bygdesosiologi, Det Norske Samlaget, 1985
 Evaluering på norsk: Ei innføring i vurdering av prosjektarbeid og handlingsretta forsking, Universitetsforlaget, 1990
 Bygdeutvikling, Det Norske Samlaget, 1995
 Norges landbrukshistorie Bind IV. Frå bondesamfunn til bioindustri. Det Norske Samlaget, 2002
 Norwegian Agricultural History. Tapir Akademiske Forlag, 2004
 Den nye bygda. Sammen med Marit S. Haugen, Johan Fredrik Rye og Mariann Villa (red): Tapir Akademiske Forlag, 2008
 Fram mot ein berekraftig og klimatilpassa norsk landbruksmodell.  Sammen med Hilde Bjørkhaug, Hugh Campbell og C.A. Smedshaug (red) Trondheim: Akademika forlag, 2013.
 Norsk matmakt i endring (2015), sammen med Hilde Bjørkhaug og Jostein Vik. 
 Omstart. Forslag til ein ny landbrukspolitikk. Snøfugl forlag, 2016
 Klimasmart landbruk. Snøfugl forlag, 2018
 Distriktsopprør - periferien på nytt i sentrum. Sammen med Eirik Magnus Fuglestad (red.). Dreyers, 2020
 Kva skjer i Bygde-Norge, Dreyers, 2023

Referanser

Eksterne lenker 
 Bygdeforsker, men ingen bygdetulling (Forskning.no, 2003)

Personer fra Melhus kommune
Norske sosiologiprofessorer
Professorer ved NTNU
Norske sakprosaforfattere
Riddere av 1. klasse av St. Olavs Orden
Hølonda